D. Jarjabek, poslanec: (2006-12-12):
Ale cez to všetko ja sa vrátim k tej samotnej novele, ak dovolíte. Nie je celkom pravda, že by táto tematika nebola zo zákona riešená. Táto tematika je zo zákona riešená, avšak nedostatočne. A preto ja takisto vítam túto novelu, ktorú pani predkladateľka predkladá do parlamentu, lebo ju istým spôsobom upresňuje. Zisťoval som si isté veci na Telekomunikačnom úrade, pod ktorý táto téma patrí. A dovoľte, aby som citoval, ako sa teda k tomuto problému Telekomunikačný úrad zo zákona stavia: „Telekomunikačný úrad je orgán štátnej správy v oblasti elektronických komunikácií podľa zákona č. 610/2003 Z. z. o elektronických komunikáciách. Okrem iného vydá povolenie na prevádzkovanie rádiových zariadení, teda aj televíznych, aj rádiových zariadení. Tieto povolenia obsahujú rad technických podmienok, špecifikácií a parametrov, od vyžarovacieho diagramu, vyžarovacieho výkonu až po zdvih signálu, to znamená úroveň hlasitosti signálu. To všetko je súčasťou povolenia, ktoré je jeho držiteľ povinný dodržiavať. Telekomunikačný úrad v zmysle zákona č. 610/2003 Z. z. vykonáva dohľad a ukladá sankcie podľa § 6 ods. 3 písm. m) aj za kontrolu plnenia povinností a podmienok uložených týmto zákonom, rozhodnutiami a opatreniami, teda aj za dodržiavanie podmienok určených v povoleniach za prevádzkovanie rádiových zariadení vrátane dodržiavania parametrov hlasitosti šírených programových služieb. Z toho jasne vyplýva, že ak je reklama vysielaná so zvýšenou intenzitou hlasitosti, než aká úroveň hlasitosti je povolená v prevádzkovom povolení rádiového zariadenia, tak Telekomunikačný úrad má už dnes existujúcim zákonom č. 610/2003 Z. z. danú možnosť a povinnosť zasiahnuť a takéto porušenie sankcionovať.“ To, že sa tak nedeje, je, samozrejme, druhá vec. „Z uvedeného vyplýva, že ak je zvýšená intenzita hlasitosti reklamy zapríčinená porušením prevádzkových povolení, tak už existujúci zákon dáva kompetenciu zasiahnuť Telekomunikačnému úradu a udeliť sankciu a vo vymedzených prípadoch aj zastaviť prevádzku takéhoto zariadenia.“ Toľko výklad zákona, toľko úloha Telekomunikačného úradu v danej problematike. V prípade prijatia tejto novely, samozrejme, posúvame celú túto tému do súčinnosti Rady pre vysielanie a retransmisiu, ktorá takisto ale musí spolupracovať s Telekomunikačným úradom v rámci danej problematiky. Čiže ona sa na požiadanie Rady pre vysielanie a retransmisiu dostane na Telekomunikačný úrad, ktorý sa bude musieť vyjadriť. Tá miera toho prekročenia, som sa informoval, napr. je daná tým spochybnením, že teda každý prijímač má v podstate inú zdvihovú hladinu hlasitosti. To znamená, že tá merateľnosť je problémová. Avšak podľa môjho názoru opäť nám naozaj nejde o to, či tá hlasitosť bola prekročená o čosi alebo o čosi viac, pokiaľ bola prekročená. A pokiaľ bola prekročená, bol porušený zákon. A na to už paragraf je v rámci Rady pre vysielanie a retransmisiu. A aby som na dôkaz dal všetkým pochybovačom, že to naozaj ide, len jeden príklad za všetky. Napr. Slovenská televízia túto normu neprekračuje. Súkromné médiá, súkromné televízie túto normu prekračujú. Ale všimnite si, že v Slovenskej televízii je reklama v normohladine predchádzajúceho vysielania. Čiže ide to. Takže hovorím ja len toľko. Samozrejme, túto iniciatívu pani poslankyne vítame a patrične sa k nej pri hlasovaní postavíme. Ďakujem za pozornosť.